**Lőkös Tamás (11/T)**

**Szabadság, szerelem**

“Szabadság, szerelem! E kettő kell nekem”, olvasható a jól ismert Petőfi műben. Ebben a versben Petőfi Sándor kinyilvánította, hogy mennyit is jelent neki a magyar nép szabadsága, és hogy mi mindent képes volna feláldozni érte.

A ‘48-49-es forradalom-és szabadságharc a 19.század legnagyobb eseménye volt a magyar történelmet tekintve. De hogyan jutottak el az akkori magyarok a forradalomhoz? Elsőnek fontos áttekinteni az előzményeket.

A közhiedelemmel ellentétben a magyar kultúra művelése és nyelvünk felzárkóztatása nem a reformkor ideje alatt kezdődött el. Annál jóval előbb, az 1760-ban tevékenykedő magyar irodalmárok próbálták a magyar nyelvet felzárkóztatni a nyugati civilizációkhoz. Ők vezették be az úgynevezett franciás irányt melynek célja a francia írók tanulmányozása, ismertetése és utánzása volt. Mikor II. József a Magyar Királyságon belül a németet tette hivatalos nyelvvé 1784-ben, a magyar kultúra megerősítéséért küzdő és a magyar nyelvet újító csoportok új lendületet kaptak és egyre nagyobb erőkkel harcoltak a magyar nép presztízséért. Ezek az emberek honosították meg hazánkban a modern nacionalizmus elődjét. II. József 1790-es halála után kezdett felébredni a magyar nemzet. Modern kifejezéssel élve újra trendi lett magyarnak lenni, a magyar kultúra új virágkora köszöntött be. A magyar nyelv és ruházat használata és a magyar zene játszása és hallgatása ismét széleskörűvé vált. A magyar nyelvvel történő tanítást törvénnyel írták elő és egyre nőtt a feszültség a Habsburgok abszolutista uralkodói és a magyar nemesség között.

És a fent említett események után kezdődött el a reformkor, mint második modernizációs ugródeszka. Elnevezése a fejlődésben Nyugat-Európa államaihoz képest lemaradt magyar társadalomban végbemenő újítási szándékra utal. Ez a folyamat 1825-től egészen a szabadságharc kitöréséig tartott. A reformok főbb képviselői olyan emberek voltak, mint: Széchenyi István, a legnagyobb magyar, Kossuth Lajos, Wesselényi Miklós, az árvízi hajós és Deák Ferenc, a haza bölcse. A reformkor végére megvalósult a felzárkózás Európához, a polgári Magyarország alapjainak lerakása. A jobbágyokat felszabadították, úgy, hogy nemzeti érdekegyesítés címszóval a nemesség önkéntesen lemondott kiváltságairól, Európában egyedülálló módon.

Ennyi minden kellett ahhoz, hogy a magyar nép elég erős legyen ahhoz, hogy megpróbálja kivívni függetlenségét. A nemzeti harc kialakította a modern nemzeti identitás egyik alapkövét. Az eseményeket és a végkimenetelt mindenki ismeri, de sikerességét mutatja, hogy az Osztrák Birodalom csak a vele szövetséges Oroszország segítségével tudta leverni a szabadságharcot.

Ennek a küzdelemnek fő alakja volt Petőfi Sándor, sokan úgy írják le, hogy ő volt a magyarokat vezető lángoszlop. Az alakját és hatását a magyar történelem során minden politikai párt saját kénye kedve szerint formázta és értelmezte. Mikor jobboldali nemzeti párt volt hatalmon, akkor Petőfi Sándor mindig a magyarságért kiálló, a magyar virtust éltető, nacionalista vezéregyéniségként volt feltüntetve és mostanság is így van bemutatva. Míg Magyarország kommunista ideje alatt ő volt a kommunista ideák korai hírnöke, aki a társadalmi rétegek közti jogi és anyagi különbségeket rendkívül igazságtalannak találta és a parasztság egyenlőségéért küzdő személyiségként volt bemutatva. Sajnos már sohasem tudjuk meg, hogy melyik ideológiához sorolta volna magát, ugyanis a 19. Század első felében a legtöbb ideológia kibontakozó félben volt és Petőfi a végső stádiumukat nem élhette meg.

Én hiszem azt, hogy a szabadságharc egy sorsdöntő esemény volt a magyar nép számára, ugyanis emiatt az esemény miatt kovácsolódott újra össze a magyar nemzet és szerintem csak emiatt bírta ki a következő évszázadok viharos eseményeit.